作者:李甲
標題:過秦樓
內容:賣酒爐邊，尋芳原上，亂花飛絮悠悠。已蝶稀鶯散，便擬把長繩、系日無由。謾道草忘憂。也徒將，酒解閒愁。正江南春盡，行人千里，蘋滿汀洲。有翠紅徑裡，盈盈似簇，芳茵禊飲，時笑時謳。當暖風遲景，任相將永日，爛熳狂遊。誰信盛狂中，有離情、忽到心頭。向尊前擬問，雙燕來時，曾過秦樓。